作者:皎然
標題:講德聯句
內容:先王設位，以正邦國。建立大官，封植有德。——潘述二南敷化，四嶽述職。其言不朽，其儀不忒。——湯衡暨於嬴劉，乃創程式。罷侯置守，剖竹分域。——皎然赫矣皇唐，康哉立極。精選藩翰，庸資正直。——潘述爰命我公，東土作則。克己恭儉，疲人休息。——湯衡濟濟閭閈，油油黍稷。既富既教，足兵足食。——皎然恤其凋瘵，剪其荊棘。威懷逋叛，撲滅蝥賊。——潘述疾惡如讎，聞善不惑。哀矜鰥寡，旌禮儒墨。——湯衡乃修堤防，乃浚溝洫。以利通商，以溉嘉穀。——皎然徵賦以節，計功以時。人胥懷惠，吏不能欺。——潘述我政載孚，我邦載綏。猛獸不暴，嘉魚維滋。——湯衡肅恭明神，齊沐不虧。歲或驕陽，雨無愆期。——皎然帝嘉有庸，寵命來斯。紫紱載綏，金章陸離。——潘述資忠履孝，閱禮敦詩。明德惟馨，自天佑之。——湯衡